b'\n_START_ARTICLE_\nDomenico Maria de Novara\n_START_SECTION_\n\xc5\xbdivljenje in delo\n_START_PARAGRAPH_\nDe Novara je bil 21 let profesor na Univerzi v Bologni, kjer je bil tudi Kopernikov u\xc4\x8ditelj. Kopernik je bil najprej njegov u\xc4\x8denec, kasneje pa je postal njegov pomo\xc4\x8dnik in sodelavec pri opazovanjih in meritvah. De Novara je bil po lastnih besedah Regiomontanov u\xc4\x8denec. Najprej je \xc5\xa1tudiral v Firencah pri Pacioliju._NEWLINE_Veliko njegovih del je zgubljenih. Ohranjenih je nekaj astrolo\xc5\xa1kih almanahov, ki jih je napisal za univerzo. Kot je bilo tedaj v navadi, je bil zaradi denarnih razlogov dejaven astrolog._NEWLINE_9. marca 1497 sta s Kopernikom opazovala okultacijo Lune z Aldebaranom, \xce\xb1 Bika, znane zvezde v Hijadah. To je bilo sploh prvo Kopernikovo opazovanje in ga je opisal v svojem znanem delu Knjige kro\xc5\xbeenj (De revolutionibus orbium coelestium). S podatki tega opazovanja je Kopernik pobijal Ptolemejev model razdalje do Lune.'